AQ ส่งซิกผลงาน Q4 โตเด่น รับเปิดปท.-โครงการรัฐ หนุน ดันยอดจองโรงแรมพุ่ง 200%
AQ แย้มผลงาน Q4 โตเด่น รับเปิดประเทศและโครงการรัฐ “เราเที่ยวด้วยกันเฟส 3” หนุน ดันยอดจองโรงแรมพุ่ง 200%จากไตรมาสก่อนหน้า ยาวต่อเนื่องถึงช่วงต้นปี 65
15 ต.ค. 2564

นาย ไมเคิล อเล็กซานเดอร์ วิลเลี่ยม เฟอร์นันเดช ประธานเจ้าหน้าที่บริหาร บริษัท เอคิว เอสเตท จำกัด (มหาชน) หรือ AQ เปิดเผยว่าจะมีข่าวดีสำหรับกลุ่มธุรกิจโรงแรมในเครือ โดยรับอานิสงส์บวกจากทั้งประกาศเปิดประเทศอย่างเป็นทางการ 1 พฤศจิกายนนี้ และโครงการสนับสนุนการท่องเที่ยวจากภาครัฐ “เราเที่ยวด้วยกันเฟส 3” ดันแนวโน้มการดำเนินงานไตรมาสสุดท้ายของปี 2564 ให้กลับมาคล่องตัว และผลประกอบการดีขึ้น
สำหรับธุรกิจโรงแรมของ AQ อยู่ภายใต้การบริหารจัดการของ อควาเรียส โฮเทล คอลเลคชั่น มีจำนวนทั้งสิ้น 5 โรงแรมประกอบด้วย (1) โรงแรมเอลิคซ์ กรุงเทพมหานคร (2) โรงแรมฟลอร่า ครีค เชียงใหม่ (3) โรงแรม The Tarna Align Resort เกาะเต่า (4) โรงแรม Malibu Resort &amp; Beach Club เกาะสมุย และ (5) โรงแรม ShaSa Resort &amp; Residences เกาะสมุย
โดยทุกโรงแรมเป็นที่ชื่นชอบ ได้รับความนิยมจากผู้เข้าพักทั้งชาวไทยและต่างชาติ มีความพร้อมเต็มที่ในการเตรียมต้อนรับนักท่องเที่ยวกลับเข้าใช้บริการหลังภาครัฐมีมาตรการผ่อนคลายลง ในขณะเดียวกันทุกโรงแรมยังคงกำหนดมาตราการป้องกันสูงสุดเพื่อความปลอดภัยด้านสุขอนามัยของผู้เข้าใช้บริการและพนักงานทุกราย ให้ได้ตามมาตรฐาน SHA PLUS+
อย่างไรก็ดีช่วงปลายปี 2564 ถือเป็นฤดูกาลท่องเที่ยวอยู่แล้ว โรงแรมจึงได้รับการติดต่อจองห้องพักจากนักท่องเที่ยวอย่างครึกครื้นหลังมีประกาศเปิดประเทศ และมีโครงการเราเที่ยวด้วยกันเฟส 3 ทำให้ตลาดคนไทยครึกครื้น ยอดจองเพิ่ม 200% จากไตรมาสก่อนหน้า ยาวต่อเนื่องไปกระทั่งช่วงต้นปี 2565 เพราะบริษัทฯมีแต่โรงแรมที่ได้มาตรฐานทั้งยังเป็นที่ชื่นชอบของนักท่องเที่ยวอีกด้วย
อีกทั้งจากสถานกาณ์ภาพรวมในประเทศที่ประชาชนได้รับการฉีดวัคซีนอย่างทั่วถึงหรือการประกาศเปิดรับนักท่องเที่ยวเดินทางเข้าออกส่งผลดีโดยตรงต่อกระแสการท่องเที่ยว บริษัทฯมั่นใจว่าเศรษฐกิจจะกลับมาฟื้นตัวได้อย่างรวดเร็วและแน่นอนว่า AQ จะเป็นหนึ่งในผู้ประกอบการที่จะได้รับผลบวกไปเต็มๆ หลังจากนี้ บริษัทฯเตรียมรับรู้รายได้เต็มจำนวนจากเม็ดเงินมหาศาลของการท่องเที่ยว ฉะนั้นในไตรมาสที่ 4/2564 จะเห็นผลประกอบการของ AQ กลับมาดีขึ้นอย่างน่าจับตามอง โดยปัจจุบัน AQ มีโครงสร้างการดำเนินงานแบ่งเป็น 3 กลุ่มธุรกิจคือ ธุรกิจอสังหาริมทรัพย์ที่ดำเนินการสร้างและจัดจำหน่ายโครงการบ้านและคอนโดคุณภาพระดับพรีเมียม ธุรกิจโรงแรม และธุรกิจพลังงานโรงไฟฟ้า
ทั้งนี้บริษัทฯกําหนดให้มีการประชุมวิสามัญผู้ถือหุ้น ครั้งที่ 1/2564 ขึ้นในวันจันทร์ ที่ 8 พฤศจิกายน 2564 เวลา 14.00 น. โดยวิธีการประชุมผ่านสื่ออิเล็กทรอนิกส์ (e-EGM) เพื่อแจ้งถึงความคืบหน้าการดำเนินธุรกิจ แผนงานในอนาคต เรื่องที่เกี่ยวเนื่องกับบริษัท รวมถึงสาระสำคัญและสิทธิประโยชน์ที่ผู้ถือหุ้นจะได้รับจากการแจกวอแรนต์ฟรี ในอัตราส่วน 2 หุ้นเดิมต่อ 1 หุ้นใหม่